Diari Oficial de la Generalitat Valenciana


Sumari del DOGV 7249, del 07-04-2014 (2014/2913)

RESOLUCIÓ de 27 de març de 2014, del director general de Recursos Humans de la Sanitat, per la qual convoca un concurs per a la provisió d'algunes direccions de servici i de secció assistencials en hospitals dependents de la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7249

Data del DOGV
:   07-04-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/2913


Data del document
:   27-03-2014

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 27 de març de 2014, del director general de Recursos Humans de la Sanitat, per la qual convoca un concurs per a la provisió d'algunes direccions de servici i de secció assistencials en hospitals dependents de la Conselleria de Sanitat.  
 [2014/2913]  
Cal cobrir de manera reglamentària places de cap de servici i de secció assistencials d'alguns hospitals dependents de la Conselleria de Sanitat.; segons que establix el capítol V del Decret 7/2003, de 28 de gener, del Consell de la Generalitat, que aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat.  
  
Fent ús de la competència per a què em deleguen els articles 18 i 19.2.b del Decret 4/2014, de 3 de gener, del Consell, pel qual aprova el Reglament orgànic i funcional de la Conselleria de Sanitat, resolc:  
  
Convocar un concurs per a la provisió de les places allistades en l'annex IV, d'acord amb les bases que es publiquen en l'annex I d'esta resolució.  
  
València, 27 de març de 2014.- El director general de Recursos Humans de la Sanitat: Javier Lazaro Lorente.  
  
  
ANNEX I  
Bases de la convocatòria  
  
1. Característiques generals  
1.1 El règim jurídic de les places objecte de la convocatòria és l'establit en l'Estatut marc del personal estatutari dels servicis de salut, aprovat per la Llei 55/2003, de 16 de desembre.  
El règim de dedicació del facultatiu que resulte adjudicatari d'una plaça en esta convocatòria és el que correspon segons la normativa.  
  
1.2 Les places convocades queden vinculades orgànicament a l'hospital respectiu i funcionalment al departament a què està adscrit l'hospital.  
1.3 D'acord amb el que establix l'article 32 del Decret 7/2003, de 28 de gener, del Consell de la Generalitat, pel qual aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, l'aspirant seleccionat obté un nomenament temporal per al lloc, que està subjecte a avaluacions quadrianuals per a la continuïtat en el lloc.  
  
1.4 El procés de selecció està basat en la valoració del currículum professional dels aspirants i en un projecte tècnic relacionat amb la gestió de la unitat assistencial.  
  
2. Requisits dels aspirants  
2.1 Poden participar en esta convocatòria els facultatius amb nomenament de personal estatutari fix que tinguen una plaça en l'especialitat a què es concurse en les institucions sanitàries de la Seguretat Social, i també els facultatius que tinguen un nomenament de funcionari de carrera, o laboral fix, i que presten servicis en hospitals de titularitat pública que tinguen un programa acreditat per a la docència per la Comissió Nacional de l'especialitat de què es tracta.  
2.2 Requisits exigits  
a) Tindre la nacionalitat espanyola o d'algun dels Estats membres de la Unió Europea o tindre algun dels requisits que establix l'article 57 de la Llei 7/2007, de 12 d'abril, de l'Estatut bàsic de l'empleat públic, referits a l'accés a l'ocupació pública de nacionals d'altres Estats.  
  
b) Tindre la titulació corresponent  
Tindre el títol de llicenciat o doctor en Medicina i Cirurgia i tindre el títol de metge especialista corresponent, expedit homologat i convalidat pel Ministeri d'Educació.  
c) Tindre la capacitat funcional necessària per a l'exercici de les funcions que es deriven del nomenament.  
d) No haver sigut separat del servici, per mitjà d'un expedient disciplinari, en qualsevol servici de salut o administració pública en els sis anys anteriors a la convocatòria, ni trobar-se inhabilitat amb caràcter ferm per a l'exercici de funcions públiques ni, si és el cas, per a la professió.  
e) No excedir l'edat de jubilació.  
2.3 Acreditació dels requisits  
Els requisits s'han de tindre l'últim dia del termini legal de presentació de sol·licituds i s'han de mantindre fins a la presa de possessió.  
  
3. Sol·licituds  
3.1 Les persones que desitgen participar en el concurs han d'aportar una sol·licitud d'acord amb el model que figura com a annex II d'esta convocatòria, i l'han de presentar en les unitats de registre de les direccions territorials de la Conselleria de Sanitat a Alacant (c/ Girona, 26), Castelló de la Plana (pl. Hort dels Corders, 12) i València (Gran Via de Ferran el Catòlic, 74), i la Gerència dl Departament de Salut d'Alcoi (pl. d'Espanya, 2), o bé per mitjà de qualsevol de les formes previstes en l'article 38 de la Llei de Règim Jurídic de les Administracions Públiques i del Procediment Administratiu Comú. Hi han de fer constar de forma expressa i concreta la plaça a la qual desitgen optar.  
  
3.2 Les sol·licituds s'han d'adreçar a la Direcció General de Recursos Humans de la Sanitat i s'han de presentar en el termini d'un mes comptador a partir de la publicació de la convocatòria en el Diari Oficial de la Comunitat Valenciana.  
3.3 La consignació de dades falses en la instància o en la documentació aportada pels aspirants comporta la pèrdua de la plaça a més de les mesures legals que corresponga aplicar-hi.  
3.4 El domicili que figure en les instàncies es considera el vàlid per a les notificacions, i són responsabilitat exclusiva del concursant les errades que hi haja, i també la comunicació a la Conselleria de Sanitat de qualsevol canvi de domicili.  
  
4. Documents que s'han d'aportar amb la instància  
Juntament amb la instància, els concursants han d'aportar els documents següents:  
a) Una fotocòpia compulsada del Document Nacional d'Identitat.  
b) Una fotocòpia compulsada del títol de l'especialitat.  
c) El currículum professional en què consten els mèrits valorables, d'acord amb el barem establit en l'annex III de la convocatòria, i els documents que l'acrediten.  
L'acreditació dels mèrits valorables segons el barem s'ha de fer amb un document original o una fotocòpia compulsada.  
Quant als treballs i publicacions científiques, se'n pot aportar una fotocòpia sempre que s'especifique la ressenya de la publicació o una certificació acreditativa del centre o institució organitzadora, en el cas que es tracte d'aportacions a reunions científiques que no hagen sigut publicades.  
El tribunal pot demanar a les persones interessades qualsevol tipus d'aclariment sobre la documentació presentada, i estan obligats a facilitar-li'l.  
En el cas que el requeriment no siga atés, no es valora el mèrit de què es tracte.  
El tribunal només pot valorar, o sol·licitar-ne aclariments, mèrits al·legats pels concursants junt amb la instància.  
Pel que fa als mèrits al·legats, es valoren els realitzats referits al dia de la publicació d'esta resolució en el Diari Oficial de la Comunitat Valenciana.  
d) El projecte tècnic relacionat amb la gestió de la unitat assistencial a què opta.  
  
5. Admissió de sol·licituds  
Acabat el termini de presentació d'instàncies, el director general de Recursos Humans de la Sanitat ha de publicar, en la pàgina web de la Conselleria de Sanitat i en els taulers d'anuncis de les direccions territorials, la llista provisional de concursants admesos i exclosos, que ha d'indicar les causes d'exclusió.  
Els concursants exclosos disposen d'un termini de deu dies hàbils comptats a partir de l'endemà de la publicació de la resolució, per a esmenar els defectes apreciats.  
Les reclamacions són acceptades o rebutjades en la resolució que aprove la llista definitiva, que es publica de la mateixa forma que la provisional.  
Contra la resolució que aprove la llista definitiva es poden interposar els recursos que s'especifiquen en la base 10 d'esta convocatòria.  
  
  
6. Comissió de valoració  
La comissió de valoració, que nomena el director general de Recursos Humans de la Sanitat, d'acord amb el que establix l'article 28 del Decret 7/2003, de 28 de gener, del Consell de la Generalitat, pel qual aprova el Reglament de selecció i provisió de places de personal estatutari al servici d'institucions sanitàries de la Generalitat, en relació amb el Decret 30/2012, de 3 de febrer, del Consell, pel qual modifica l'estructura, funcions i règim retributiu del personal directiu d'institucions sanitàries de la Conselleria de Sanitat.  
  
La llista dels membres s'ha de publicar en la pàgina web de la Conselleria de Sanitat i en els taulers d'anuncis de les direccions territorials, al costat de la llista provisional de persones admeses i excloses.  
  
Per a comunicacions i la resta d'incidències, la comissió de valoració té la seu en els Servicis Centrals de la Conselleria de Sanitat, carrer Misser Mascó, número 31, 46264 València.  
  
7. Fases del concurs  
El concurs consta de dues fases. Cada una de les fases es valora amb un màxim de 15 punts. La comissió de valoració fixa abans de la realització del concurs la puntuació mínima necessària per a superar-lo.  
7.1 En la primera fase es valoren els mèrits aportats per l'aspirant segons el barem de l'annex III.  
7.2 La segona fase consistix en l'exposició pública davant de la comissió de valoració d'un projecte tècnic relacionat amb la gestió de la unitat assistencial de què es tracte, i té una duració màxima de 60 minuts. La comissió de valoració fixa, abans de l'exposició del projecte tècnic, la puntuació mínima necessària per a superar esta fase.  
En l'exposició l'aspirant pot presentar tota la documentació que estime convenient per a acompanyar-la.  
La comissió de valoració pot, acabada l'exposició, demanar-li a l'aspirant tots els aclariments que considere convenient.  
Cada membre de la comissió ha d'exposar públicament la puntuació atorgada a cada aspirant.  
La qualificació final de cada aspirant la determina la mitjana aritmètica de les qualificacions atorgades a cada participant per cada membre de la comissió de valoració.  
La data, l'hora i el lloc de celebració de la fase d'exposició pública els ha de publicar la comissió de valoració, com a mínim, amb 15 dies naturals d'antelació, en el tauler d'anuncis de la Conselleria de Sanitat.  
  
  
8. Resolució del concurs  
8.1 La comissió de valoració no pot deixar sense cobrir la plaça convocada si els aspirants tenen els requisits previstos en esta convocatòria i superen la puntuació mínima establida per la comissió.  
  
8.2 El resultat final de la convocatòria s'ha d'exposar en la pàgina web de la Conselleria de Sanitat i en els taulers d'anuncis de les direccions territorials.  
8.3 En el cas que un adjudicatari renuncie a la plaça, s'adjudica al següent en dret, i només és necessària la certificació de la comissió de valoració.  
8.4 La comissió de valoració ha d'elevar al director general de Recursos Humans de la Sanitat la proposta d'adjudicació de la plaça objecte de la convocatòria, que té caràcter vinculant, excepte quan no s'hagen complit els requisits formals i de procediment.  
  
8.5 El director general de Recursos Humans de la Sanitat ha de dictar una resolució que designe el facultatiu proposat per la comissió de valoració, que s'ha de publicar en el Diari Oficial de la Comunitat Valenciana.  
8.6 En el cas que un facultatiu seleccionat no tinga els requisits exigits en la convocatòria, el director general de Recursos Humans ha de dictar una resolució que explicite el motius en la qual declara la pèrdua dels drets de la plaça de què es tracte. Esta resolució pot ser impugnada de la forma establida en la base 10.  
  
9. Nomenament i presa de possessió  
El director general de Recursos Humans de la Sanitat ha de publicar l'adjudicació definitiva de la plaça en el Diari Oficial de la Comunitat Valenciana.  
El facultatiu seleccionat disposa d'un termini d'un mes a partir del següent a la publicació en el Diari Oficial de la Comunitat Valenciana, per a prendre possessió de la plaça. La presa de possessió es fa en la direcció del centre.  
La presa de possessió queda condicionada a la presentació en la institució de la documentació següent: reconeixement mèdic que acredite l'aptitud psicofísica efectuat pels servicis mèdics del centre.  
  
Quan el facultatiu que obtinga plaça, haja estat exercint-ne una altra en institucions sanitàries de la Seguretat Social en una província o comunitat autònoma diferent, la unitat administrativa de destinació demanarà a la d'origen el trasllat de l'expedient del facultatiu.  
El facultatiu que haja sigut nomenat en un lloc de cap de servici o secció d'acord amb el sistema que establix esta convocatòria té reservada la plaça en propietat com a facultatiu especialista.  
  
10. Esta convocatòria, les bases i tots els actes administratius que es dicten per a executar-la es poden impugnar per mitjà de la interposició del recurs contenciós administratiu davant del Jutjat Contenciós Administratiu de València, en el termini de dos mesos, comptador a partir de l'endemà de la publicació de l'acte recorregut, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i també els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i, potestativament, s'hi pot interposar un recurs de reposició en el termini d'un mes, d'acord amb els articles 116 i 117 de la Llei 30/1992, esmentada adés, sense perjuí que hom use qualsevol altre recurs que considere convenient per al seu dret.  
  
  
  
  
  
  
ANNEX III  
  
Formació acadèmica  
La puntuació màxima per l'apartat de formació acadèmica és d'1,5 punts  
  
1. Per cada matrícula d'honor o excel·lent durant els estudis de llicenciatura: 0,05 punts  
Per cada notable: 0,025 punts  
  
No s'han de valorar les assignatures de religió, idiomes, ètica, formació política i educació física.  
Puntuació màxima: 0,8 punts.  
  
2. Grau de doctor: 0,6 punts  
Grau de doctor cum laude: 0,7 punts  
  
  
Formació especialitzada  
La puntuació màxima per l'apartat de formació especialitzada és de 4,5 punts.  
  
3.a) Titulats superiors que hagen fet el període complet de formació com a resident en l'especialitat de què es tracta (certificat MIR): 3 punts  
  
b) Haver superat la convocatòria nacional per a optar a places MIR i no haver completat el programa. Per cada any complet en l'especialitat de què es tracta: 0,6 punts  
c) Titulats superiors que hagen fet el període complet de formació com a residents en un centre estranger amb un programa reconegut de docència per a postgraduats en l'especialitat de què es tracta, i que tinguen el títol convalidat pel Ministeri d'Educació i Ciència: 3 punts  
  
d) Per formació com a especialista en centres acreditats per a la docència, en l'especialitat de què es tracta, per un mínim de dos anys: 1,5 punts  
Els apartats a, b, c i d s'exclouen mútuament.  
  
4. L'assistència a cursos superiors, diplomes o màsters impartits per centres universitaris, servicis de salut o conselleries de salut de les comunitats autònomes, el Ministeri de Sanitat i Consum, el Ministeri d'Administracions Públiques, l'Institut Valencià d'Administració Pública o institucions equivalents, l'Escola Valenciana d'Estudis de la Salut, i també les escoles de salut pública adscrites a qualsevol dels organismes esmentats; cursos de formació contínua i continuada i també cursos impartits per centres acreditats per a la docència i que compten amb el reconeixement de l'organisme competent en matèria d'educació o sanitat de l'administració pública, es valora de la manera següent:  
  
  
-  Per assistència a cursos d'una duració entre 40 hores i 100 hores lectives. Per cada curs: 0,05 punts  
Puntuació màxima: 0,30 punts.  
  
-  Per assistència a cursos o diplomes de més de 100 hores lectives. Per cada curs: 0,10 punts  
Puntuació màxima: 0,50 punts.  
  
-  Per assistència a màsters. Per cada màster: 0,20 punts  
Puntuació màxima: 1 punt.  
  
Tots els cursos d'este apartat han d'estar relacionats amb les funcions de les places convocades.  
  
  
Experiència professional  
La puntuació global en l'apartat d'experiència professional no pot excedir 6,75 punts.  
  
5. Per cada mes de servicis prestats en propietat en l'especialitat de què es tracta en servicis jerarquitzats d'institucions sanitàries de la Seguretat Social o en institucions que tinguen un programa acreditat per a la docència per la comissió nacional de què es tracta, o en institucions sanitàries d'un país estranger fets per mitjà d'un conveni o d'acords d'assistència sanitària amb el país, l'exercici dels quals haja sigut expressament autoritzat al facultatiu en qüestió pel Ministeri de Sanitat i Consum: 0,05 punts  
  
6. Per cada mes de servicis prestats en propietat en servicis no jerarquitzats de la Seguretat Social en l'especialitat de què es tracta: 0,05 punts  
  
7. Per cada mes de servicis prestats com a interí, contractat o eventual en els servicis jerarquitzats de les institucions sanitàries de la Seguretat Social en l'especialitat de què es tracta:: 0,05 punts  
  
8. Per cada mes de servicis prestats com a interí, contractat o eventual en els servicis no jerarquitzats de les institucions sanitàries de la Seguretat Social en l'especialitat de què es tracta: 0,05 punts  
La suma dels apartats 5, 6, 7 i 8 no pot excedir els 5 punts.  
  
9. Per servicis prestats en llocs de caràcter directiu en centres sanitaris públics, i també per servicis prestats en el Ministeri de Sanitat i Consum, la Conselleria de Sanitat, l'Insalut, les conselleries de salut i servicis de salut de les comunitats autònomes, en llocs d'alt càrrec o llocs de lliure designació, llocs inclosos en les llistes de llocs de treball o plantilles d'eixos organismes, i també llocs dependents d'eixos organismes amb funcions d'inspecció de servicis sanitaris.   
  
Per cada mes: 0,05 punts  
  
10. Per cada període de 4 anys de servicis prestats en propietat o amb nomenament provisional en servicis jerarquitzats dependents de l'administració pública o en institucions del Sistema Nacional de Salut en l'especialitat de què es tracta:  
a) Com a cap de secció: 0,6 punts  
b) Com a cap de servici: 1 punt  
La suma dels apartats 9 i 10 no pot excedir els 3 punts.  
  
  
Altres activitats  
La suma dels apartats 11 i 12 no pot excedir 1,5 punts.  
  
11. Professor associat en ciències de salut en hospitals que tinguen un conveni específic amb una universitat i un programa de docència pregraduada, per cada curs acadèmic complet, i, fins a un màxim de 0,5 punts: 0,1 punts  
Professor titular en ciències de salut en hospitals que tinguen un conveni específic amb una universitat i un programa de docència pregraduada, per cada curs acadèmic complet, i fins a un màxim de 0,5 punts: 0,125 punts  
Catedràtic en ciències de salut en hospitals que tinguen un conveni específic amb una universitat i un programa de docència pregraduada, per cada curs acadèmic complet, i fins a un màxim de 0,5 punts: 0,150 punts  
  
12. Per treballs científics i d'investigació publicats en llibres o revistes prestigiosos en l'àmbit sanitari de l'especialitat a què es concursa, apreciats pel tribunal, fins a un màxim d'1 punt.  
  
  
  
Coneixements de valencià  
13. Els coneixements de valencià es valoren fins a un màxim de 0,75 punts, si s'acredite un certificat expedit o homologat per la Junta Qualificadora de Coneixements de Valencià:  
  
1. Coneixements de grau oral: 0,20 punts  
2. Coneixements de grau elemental: 0,40 punts  
3. Coneixements de grau mitjà: 0,60 punts  
4. Coneixements de grau superior: 0,75 punts  
  
No es valora el certificat imprescindible per a la consecució d'un altre de nivell superior que s'al·legue com a mèrit.  
  
ANNEX IV  
Direccions de servici i de secció assistencials  
  
  
Hospital General Universitari d'Elda  
Plaça 4010 Cap del Servici de Pediatria  
  
  
Hospital Mare de Déu dels Lliris d'Alcoi  
Plaça 28531 Cap de la Secció d'Obstetrícia Ginecologia  
  
  
Hospital General d'Alacant  
Plaça 4815 Cap de la Secció d'Anatomia Patològica  
Plaça 47660 Cap de la Secció d'Hematologia i Hemoteràpia  
Plaça 4862 Cap de la Secció de Medicina Intensiva  
Plaça 4877 Cap de la Secció d'Al·lergologia